Turun Ratapihaa uudistavan arkkitehtikilpailun on voittanut suunnitelma nimeltä Luoto. Palkintolautakunta oli päätöksessään yksimielinen. Voittajasuunnitelman takana on helsinkiläinen PES-Arkkitehdit.

Palkintolautakunnan mukaan Luoto tuo kaupunkikuvaan dynaamisen ja kohottavan elementin, joka on tasapainossa ympäristön kanssa.

Valinnassa palkintolautakuntaan kuulumattomana asiantuntijana kuultu muusikko ja suunnitteluyritys Alvardag Oy:n pääsuunnittelija Lauri Ylönen sanoo Luodon edustavan maailmanluokan arkkitehtuuria.

– Turkuun syntyy kadehdittavan hieno keskus, joka toimii esikuvana muille kaupungeille tulevaisuudessa.

PES-Arkkitehdit palkittiin arkkitehtikilpailun voittajana Turun Logomossa. Amanda Vikman / Yle

Kilpailuehdokkaita oli viisi. Arkkitehtikilpailulla haettiin ideoita elämyskeskuksen muodolle, massoittelulle, kaupunkikuvalle ja liikennejärjestelyille. Suunnitelmissa hahmoteltiin myös asuinkerrostaloja, puistoalueita, siltoja sekä paikat bussi- ja raideliikenteen yhdistävälle matkakeskukselle.

Heti toimeen

Elämyskeskushanketta ryhdytään heti viemään eteenpäin.

– Seuraavaksi PES-Arkkitehdit, Turun Ratapiha -hankkeen edustajat ja Turun kaupunki lähtevät tarkentamaan suunnitelmia ja viemään kaavaehdotusta eteenpäin. Jatkosuunnittelussa tullaan huomioimaan perusteellisemmin muun muassa elämyskeskuksen liittyminen tapahtumakeskus Logomoon sekä sen yhteydet tulevaan matkakeskukseen ja joukkoliikenteen reitteihin, kertoo Turun kaupunkisuunnittelujohtaja Timo Hintsanen.

Elämyskeskus on noin 500 miljoonan euron ja 200 000 neliön kaupunkikehityshanke. Kohteen on tarkoitus valmistua vuonna 2022. Hankkeen asemakaavaluonnos hyväksyttiin Turun kaupungin ympäristölautakunnassa huhtikuussa.

Ilmakuvaa Turun ratapiha-alueesta, johon suunnitellaan elämyskeskusta

Lue lisää:

Miltä puolen miljardin elämyskeskus voisi näyttää? Viisi visiota kisaa Turun ratapiha-alueen mullistamisesta

Turussa uskotaan elämyskeskukseen – "En tiedä onko tätä mahdollista ihan täydellisesti sössiä"